Programul vizitei include probleme ce se cer a fi soluționate în relațiile economice, comerciale și politice dintre China și Uniunea Europeană
Duminică după-amiază, președintele Xi Jinping a sosit la Paris, pentru o vizită de stat de două zile, anunță ziarul francez „Le Figaro”. El a fost întâmpinat de primul ministru francez, Gabriel Attal, la aeroportul parizain Orly. Luni, mai informează „Le Figaro”, Xi Jinping va începe seria de convorbiri cu președintele Emmanuel Macron (care în prealabil s-a concertat cu cancelarul Olaf Scholz). Luni dimineață, președinta Comisiei Europene, Ursula von der Leyen, se va alătura cuplului franco-chinez la Palatul Elysée pentru o sesiune care ar trebui să permită aplanarea diferendelor comerciale – care nu sunt puține – între Uniunea Europeană și China. Aflându-se în pericolul de a se găsi în cleștele dintre economiile americană și cea chineză masiv susținută de puterea publică, Uniunea Europeană a multiplicat în ultimele luni anchetele referitoare la subvențiile de stat chineze pentru mai multe sectoare industriale, mai ales la producerea de automobile electrice, influențând astfel concurența.
Oricum, în acest stadiu nu este anunțată analizarea vreunui contract teribil, dar vor avea loc discuții referitoare la investiții. Este inclus pe agenda vizitei liderului chinez și un forum economic franco-chinez, ce se va desfășura luni, la teatrul Marigny. După o ceremonie în memoria eroilor Franței, apoi un banchet la Elysée, luni, Emmanuel Macron și Xi Jinping vor avea o convorbire tête-à-tête consacrată problemelor politice. O conferință comună de presă este de asemenea inclusă în program. Surse informate, citate de „Le Figaro”, anunță că președintele Macron ii va cere omologului său chinez să susțină „armistițiul olimpic” în cazul tuturor conflictelor, pe perioada JO din această vară. Sursele mai afirmă că Parisul dorește să se asigure că China, principalul aliat al lui Vladimir Putin, nu va deveni în viitorul apropiat un sprijin clar al eforturilor de război ale Rusiei contra Ucrainei. Dimpotrivă, Parisul ar putea cere Chinei să facă uz de mijloacele de care dispune pentru a influența Moscova și a contribui la o soluționare a conflictului.